CELEX: 32017D0722
Language: hr
Date: 2017-04-20 00:00:00
Title: Provedbena odluka Komisije (EU) 2017/722 оd 20. travnja 2017. o produljenju djelovanja koje je Nizozemska poduzela za stavljanje na raspolaganje na tržištu i uporabu biocidnog proizvoda VectoMaxFG u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2017) 2436)

22.4.2017   
            
            
               HR
            
            
               Službeni list Europske unije
            
            
               L 106/14
            
         PROVEDBENA ODLUKA KOMISIJE (EU) 2017/722
   оd 20. travnja 2017.
   o produljenju djelovanja koje je Nizozemska poduzela za stavljanje na raspolaganje na tržištu i uporabu biocidnog proizvoda VectoMaxFG u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
   
      
         (priopćeno pod brojem dokumenta C(2017) 2436)
      
   
   (Vjerodostojan je samo tekst na nizozemskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
   budući da:
   
               (1)
            
            
               Nizozemska je 13. rujna 2016. donijela odluku u skladu s člankom 55. stavkom 1. prvim podstavkom Uredbe (EU) br. 528/2012 kojom se do 1. studenoga 2016. dopušta stavljanje na raspolaganje na tržištu biocidnog proizvoda VectoMaxFG za suzbijanje ličinki invazivnih vrsta egzotičnih komaraca Aedes albopictus i Aedes japonicus i njegova uporaba od strane ovlaštenih korisnika („djelovanje”).
            
         
               (2)
            
            
               VectoMaxFG sadržava bakteriju Bacillus thuringiensis subsp. israelensis serotip H14, soj AM65-52 i Bacillus sphaericus subsp. 2362, soj ABTS-1743 kao aktivne tvari namijenjene uporabi u proizvodima vrste 18 kako je utvrđena u Prilogu V. Uredbi (EU) br. 528/2012.
            
         
               (3)
            
            
               Komisija je 5. prosinca 2016. zaprimila obrazloženi zahtjev Nizozemske u skladu s člankom 55. stavkom 1. trećim podstavkom Uredbe (EU) br. 528/2012. za produljenje poduzetog djelovanja.
            
         
               (4)
            
            
               Provedbenom odlukom Komisije (EU) 2016/714 (2) Nizozemskoj je prethodno dopušteno produljenje privremenog djelovanja u pogledu stavljanja na raspolaganje na tržištu i uporabe druga dva biocidna proizvoda, VectoBacWG i Aqua-K-Othrine. Tom Odlukom priznato je da u Nizozemskoj nisu dostupni odgovarajući alternativni proizvodi za suzbijanje komaraca prijenosnika.
            
         
               (5)
            
            
               Prema informacijama koje je dostavila Nizozemska, mjera obuhvaćena Provedbenom odlukom (EU) 2016/714 bila je potrebna radi zaštite javnog zdravlja jer ti komarci, koji su u Nizozemskoj pronađeni u prostorima društava koja trguju gumama, na grobljima i u javnim gradskim vrtovima, mogu biti prijenosnici tropskih bolesti kao što su denga groznica i groznica chikungunya. Daljnjim praćenjem situacije Nizozemska je 2016. utvrdila prisutnost komaraca i u prostorima jednog društva za recikliranje kamiona i u jednoj stambenoj četvrti.
            
         
               (6)
            
            
               Nizozemska je izvijestila da proizvodi obuhvaćeni Provedbenom odlukom (EU) 2016/714 nisu dovoljni za suzbijanje ličinki komaraca u područjima pogodnima za razvoj komaraca, u kojima je potrebna dugotrajnija rezidualna učinkovitost. Odgovarajuće mjere suzbijanja u tim područjima bitne su za sprečavanje prethodno navedenih opasnosti za zdravlje ljudi s obzirom na to da se jaja i ličinke mogu proširiti i na druge lokacije. Zato se zahtjev na koji se upućuje u uvodnoj izjavi 3. temeljio na argumentu da je primjena proizvoda VectoMaxFG u obliku granulata u kombinaciji s proizvodom VectoBacWG od ključne važnosti za učinkovito suzbijanje razvoja ličinki komaraca.
            
         
               (7)
            
            
               Budući da bi nedostatak odgovarajućih mjera za suzbijanje ličinki komaraca koje se ne mogu suzbijati drugim sredstvima moglo dovesti do opasnosti za zdravlje ljudi, primjereno je odobriti Nizozemskoj produljenje djelovanja uz određene uvjete.
            
         
               (8)
            
            
               Mjera predviđena ovom Odlukom u skladu je s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Nizozemska može za najviše 550 dana produljiti djelovanje za stavljanje na raspolaganje na tržištu i uporabu biocidnog proizvoda VectoMaxFG za suzbijanje komaraca prijenosnika od strane ovlaštenih korisnika i pod nadzorom nadležnog tijela.
   Članak 2.
   Ova je Odluka upućena Kraljevini Nizozemskoj.
   
      Sastavljeno u Bruxellesu 20. travnja 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 167, 27.6.2012., str. 1.
   
   
      (2)  Provedbena odluka Komisije (EU) 2016/714 оd 11. svibnja 2016. o produljenju djelovanja koje je Nizozemska poduzela za stavljanje na raspolaganje na tržištu i uporabu biocidnih proizvoda VectoBacWG i Aqua-K-Othrine u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (SL L 125, 13.5.2016., str. 14.).